Íslenska karlalandsliðið í handbolta etur kappi við það norska um fimmta sætið á Evrópumótinu í Slóvakíu og Ungverjalandi. Þetta er ljóst eftir að Frakkir unnu Dani í síðasta leik milliriðlakeppni mótsins í gær.
Sigur Frakka var grátlegur í gær en hann þýðir að Frakkland endar í efsta sæti milliriðils eitt og Danmörk í öðru sæti. Frakkar mæta Svíum í undanúrslitum mótsins og Danir mæta Spánverjum. Undanúrslitin fara fram á morgun, föstudag, klukkan 17 og 19:30 og verða sýnd beint á rásum RÚV. Fyrr um daginn, klukkan 14:30, mætast Ísland og Noregur í leiknum um fimmta sætið. Það er ekki bara fimmta sætið á mótinu í boði af því að fimmta sætið gefur líka beinan farseðil á Heimsmeistaramótið í Svíþjóð og Póllandi á næsta ári. Þrír leikmenn losnuðu úr einangrun fyrir sigurleikinn gegn Svartfjallalandi í gær, þeir Aron Pálmarsson, Bjarki Már Elísson og Elvar Örn Jónsson. Enn er beðið fregna af öðrum leikmönnum sem gætu losnað í dag og á morgun, Gísli Þorgeir Kristjánsson og Ólafur Guðmundsson greindust til að mynda smitaðir á svipuðum tíma og þremenningarnir sem losnuðu í gær og þá eru komnir fimm dagar síðan Arnar Freyr Arnarsson og Janus Daði Smárason greindust.
Þá að öðrum íþróttafréttum. Jóhannes Karl Guðjónsson er hættur sem þjálfari meistaraflokks karla í fótbolta hjá ÍA á Akranesi. Þetta kom fram í tilkynningu frá ÍA í gærkvöld en Jóhannes Karl hefur verið ráðinn aðstoðarmaður Arnars Þórs Viðarssonar landsliðsþjálfara íslenska karlalandsliðsins í fótbolta. Jóhannes Karl hefur stýrt ÍA undanfarin ár, en var áður þjálfari hjá HK. Eiður Smári Guðjohnsen var áður aðstoðarþjálfari Arnars Þórs en honum var sagt uppp í nóvember á síðasta ári.
Tveir leikir voru svo spilaðir í úrvalsdeild kvenna í körfubolta í gær. Í fyrri leiknum hafði Njarðvík betur gegn Grindavík í Suðurnesjaslag, 71-67, en með sigrinum jafnar Njarðvík Fjölni að stigum á toppi deildarinnar. Í síðari leik gærkvöldsins mættust Keflavík og Haukar og þar höfðu Haukar betur, 80-72, og komu sér upp í fjórða sæti deildarinnar.

Íslenska karlalandsliðið í handbolta mætir Noregi í leiknum um fimmta sætið á Evrópumótinu og getur með sigri tryggt sér sæti á Heimsmeistaramótinu á næsta ári. 